Ул өй шартларында чәйнек кадәрле лимон үстерә (ФОТО)

	Мамадыш районының Урта Кирмән авылында Яңа ел кичәләрендә Гөлназ Каюмова үстергән лимонны лотереяга уйнаталар. Күптән түгел аның улы экзотик җимешне тикшертү өчен лабораториягә алып киткән. Беренче җимешләре исә бер килога якын булган.	 Бүген өй шартларында лимон үстерүчеләр шактый анысы. Тик Гөлназныкы чәйнек кадәрле булуы белән күзне кызыктыра. Үзендә лимон үсмәгән кеше өчен бик кызык, нинди генә сораулар бирмиләр, ди Гөлназ. Ул үзе дә беренче җимешен сабый баладай зур түземсезлек белән көткән. Өенә кайтса, бүлмәгә одеколон исе таралган. Иремнеке андый түгел иде, кем керде икән, дип бүлмә буенча иснәнеп йөргән. Ахыр чиктә, күзе лимон чәчәкләренә төшкән. Кызганыч, җимешләре чикләвек кадәр булгач, күбесе коелган. Әмма берсен барыбер саклап калганнар. Аны хәтта кибеткә барып үлчәп тә караган: 985 грамм тарткан. 
	Сәрия МИФТАХОВА	
Ватаным Татарстан

	№ --- | 11.12.2019	


